b'\n_START_ARTICLE_\nComuna Ungureni, Bac\xc4\x83u\n_START_SECTION_\nA\xc8\x99ezare\n_START_PARAGRAPH_\nComuna se afl\xc4\x83 \xc3\xaen nord-estul jude\xc8\x9bului, \xc3\xaen valea r\xc3\xa2ului R\xc4\x83c\xc4\x83t\xc4\x83u. Este traversat\xc4\x83 de \xc8\x99oseaua jude\xc8\x9bean\xc4\x83 DJ252, care o leag\xc4\x83 spre nord de Buhoci (unde se termin\xc4\x83 \xc3\xaen DN2F) \xc8\x99i spre sud de Parincea, P\xc3\xa2nce\xc8\x99ti, G\xc4\x83iceana, Huruie\xc8\x99ti \xc8\x99i mai departe \xc3\xaen jude\xc8\x9bul Vrancea de Homocea (unde se intersectaz\xc4\x83 cu DN11A), Ploscu\xc8\x9beni \xc8\x99i \xc3\xaen jude\xc8\x9bul Gala\xc8\x9bi de Buciumeni, Nicore\xc8\x99ti \xc8\x99i Cosme\xc8\x99ti (unde se termin\xc4\x83 \xc3\xaen DN24). De asemenea, zona estic\xc4\x83 a comunei este deservit\xc4\x83 de \xc8\x99oseaua jude\xc8\x9bean\xc4\x83 DJ252F, care se ramific\xc4\x83 din DJ252 la Parincea.\n_START_SECTION_\nDemografie\n_START_PARAGRAPH_\nConform recens\xc4\x83m\xc3\xa2ntului efectuat \xc3\xaen 2011, popula\xc8\x9bia comunei Ungureni se ridic\xc4\x83 la 3.509 locuitori, \xc3\xaen sc\xc4\x83dere fa\xc8\x9b\xc4\x83 de recens\xc4\x83m\xc3\xa2ntul anterior din 2002, c\xc3\xa2nd se \xc3\xaenregistraser\xc4\x83 3.745\xc2\xa0de\xc2\xa0locuitori. Majoritatea locuitorilor sunt rom\xc3\xa2ni (90,34%). Pentru 9,66% din popula\xc8\x9bie, apartenen\xc8\x9ba etnic\xc4\x83 nu este cunoscut\xc4\x83._NEWLINE_Din punct de vedere confesional, majoritatea locuitorilor sunt ortodoc\xc8\x99i (89,85%). Pentru 9,72% din popula\xc8\x9bie, nu este cunoscut\xc4\x83 apartenen\xc8\x9ba confesional\xc4\x83.\n_START_SECTION_\nIstorie\n_START_PARAGRAPH_\nLa sf\xc3\xa2r\xc8\x99itul secolului al XIX-lea, comuna purta numele de Leca (dup\xc4\x83 ce p\xc3\xa2n\xc4\x83 la moartea lui G. Leca \xc3\xaen 1887 purtase denumirea de Bibire\xc8\x99ti), f\xc4\x83cea parte din plasa Siretul de Jos a jude\xc8\x9bului Bac\xc4\x83u \xc8\x99i era format\xc4\x83 din satele Ungureni (sau Leca), Bibire\xc8\x99ti, Tociloasa, Slobozia, Zl\xc4\x83tari, Varni\xc8\x9ba \xc8\x99i Bota, av\xc3\xa2nd \xc3\xaen total 1823 de locuitori. \xc3\x8en comun\xc4\x83 existau o \xc8\x99coal\xc4\x83 mixt\xc4\x83 cu 25 de elevi deschis\xc4\x83 \xc3\xaen 1889 \xc8\x99i dou\xc4\x83 biserici ortodoxe (la Bibire\xc8\x99ti \xc8\x99i Ungureni), iar principalul proprietar de p\xc4\x83m\xc3\xa2nt era Ion G. Leca. La acea vreme, pe teritoriul actual al comunei, mai func\xc8\x9biona \xc3\xaen aceea\xc8\x99i plas\xc4\x83 \xc8\x99i comuna Bote\xc8\x99ti, format\xc4\x83 din satele Bote\xc8\x99ti, Viforeni, B\xc4\x83rt\xc4\x83\xc8\x99e\xc8\x99ti \xc8\x99i Iapa, av\xc3\xa2nd \xc3\xaen total 1206 locuitori ce tr\xc4\x83iau \xc3\xaen 338 de case. Existau aici o \xc8\x99coal\xc4\x83 mixt\xc4\x83 cu 18 elevi (dintre care 6 fete) deschis\xc4\x83 \xc3\xaen 1889 la Bote\xc8\x99ti \xc8\x99i trei biserici ortodoxe (dou\xc4\x83 \xc3\xaen Viforeni \xc8\x99i una \xc3\xaen Bote\xc8\x99ti)._NEWLINE_Anuarul Socec din 1925 consemneaz\xc4\x83 cele dou\xc4\x83 comune \xc3\xaen aceea\xc8\x99i alc\xc4\x83tuire, \xc3\xaen plasa Siret a aceluia\xc8\x99i jude\xc8\x9b: comuna Leca av\xc3\xa2nd 1700 de locuitori, iar comuna Bote\xc8\x99ti\xc2\xa0\xe2\x80\x94 1462. \xc3\x8en 1931, comuna Bote\xc8\x99ti a luat numele de Viforeni._NEWLINE_\xc3\x8en 1950, comunele au fost transferate raionului Bac\xc4\x83u din regiunea Bac\xc4\x83u, \xc8\x99i \xc3\xaen 1964 a primit denumirea de Leca; \xc3\xaentre timp, comuna Viforeni a fost desfiin\xc8\x9bat\xc4\x83, iar satele ei au trecut la comuna Ungureni. \xc3\x8en 1968, comuna Ungureni a revenit la jude\xc8\x9bul Bac\xc4\x83u, re\xc3\xaenfiin\xc8\x9bat; tot atunci, au fost desfiin\xc8\x9bate satele Slobozia (comasat cu Ungureni), Tociloasa \xc8\x99i Varni\xc8\x9ba (comasate cu Bibire\xc8\x99ti).\n_START_SECTION_\nMonumente istorice\n_START_PARAGRAPH_\nSingurul obiectiv din comuna Ungureni inclus \xc3\xaen lista monumentelor istorice din jude\xc8\x9bul Bac\xc4\x83u ca monument de interes local este biserica de lemn \xe2\x80\x9eAdormirea Maicii Domnului\xe2\x80\x9d din satul Ungureni; cl\xc4\x83direa, dat\xc3\xa2nd din 1754, este clasificat\xc4\x83 ca monument de arhitectur\xc4\x83.'